Offentliggørelse af en ansøgning om godkendelse af en væsentlig ændring af varespecifikationen i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2020/C 193/11)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1), senest tre måneder efter datoen for offentliggørelsen

ANSØGNING OM GODKENDELSE AF EN VÆSENTLIG ÆNDRING AF VARESPECIFIKATIONEN FOR EN BESKYTTET OPRINDELSESBETEGNELSE ELLER EN BESKYTTET GEOGRAFISK BETEGNELSE

Ansøgning om godkendelse af en ændring, jf. artikel 53, stk. 2, første afsnit, i forordning (EU) nr. 1151/2012

»POULIGNY-SAINT-PIERRE«

EU-nr.: PDO-FR-0128-AM03 — 24.12.2018

BOB (X) BGB ()

1. Ansøgende sammenslutning og legitim interesse

Syndicat des producteurs de Pouligny-Saint-Pierre Adresse: Maison de l'agriculture, 65 avenue Gambetta, 36300 LE BLANC, FRANKRIG Tlf. +33 254375213 Fax +33 254370421 E-mail: syndicataocpouligny@sfr.fr

Sammenslutningen består af producenter og forarbejdningsvirksomheder og har en legitim interesse i at indgive ansøgningen.

2. Medlemsstat eller tredjeland

Frankrig

3. Afsnit i varespecifikationen, som berøres af ændringen

☐ Produktets betegnelse

☒ Beskrivelse af produktet

☒ Geografisk område

☒ Bevis for oprindelse

☒ Produktionsmetode

☒ Tilknytning

☒ Mærkning

☒ Andet: nationale krav, kontrol, kontaktoplysninger for sammenslutningen og medlemsstatens kompetente myndighed.

4. Type ændring

☒ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB.

☐ Ændring — der ikke kan betegnes som en mindre ændring, jf. artikel 53, stk. 2, tredje afsnit, i forordning (EU) nr. 1151/2012 — af varespecifikationen for en registreret BOB eller BGB, for hvilken der ikke er offentliggjort et enhedsdokument (eller tilsvarende).

5. Ændring(er)

5.1. Beskrivelse af produktet

Følgende sætning:

»»Pouligny-Saint-Pierre« er en ost, der udelukkende er fremstillet af gedemælk. Den er pyramideformet med kvadratisk base, og formen har følgende dimensioner: en bund på 6,5 cm og en top på 2,5 cm.«

erstattes med:

»»Pouligny-Saint-Pierre« er en ost, der udelukkende er fremstillet af fuldfed, rå gedemælk. Den er formet som en slank pyramide med regelmæssige kanter og en kvadratisk base.«

Kravet om anvendelse af fuldfed råmælk styrker tilknytningen til det geografiske område, eftersom den hjemmehørende mælkeflora bevares. Pyramidens kendetegn suppleres, så de er i overensstemmelse med beskrivelsen af produktet. Oplysningerne om formens dimensioner flyttes til kapitel 5.3.4.

Følgende sætning:

»Den fremstilles hovedsagelig af et syrnet koagel.«

suppleres som følger:

»Den fremstilles af et syrnet koagel ved langsom koagulering og naturlig afdrypning.«

Ordet »hovedsagelig« slettes, da det er misvisende, eftersom der altid er tale om et syrnet koagel. Henvisningen til langsom koagulering flyttes til kapitlet »Produktionsmetode«, da den ikke indgår i beskrivelsen af produktet. Henvisningen til naturlig afdrypning indgår i den nuværende praksis, som bevarer det syrnede koagels struktur.

Følgende sætning:

»Den er blød, letsaltet og ikke kogt, og den har skimmeloverflade.«

ændres som følger:

»Osten er blød og letsaltet. Den har en skimmeloverflade. Skorpen har et rynket udseende, en elfenbenshvid farve og et marmoreret udseende, men kan også være blålig.«

Beskrivelsen af produktets udseende er forbedret for at karakterisere produktet bedre. Den nye ordlyd giver en klarere beskrivelse af ostens egenskaber.

Følgende sætning tilføjes:

»Den er fast at skære i. Skærefladen fremstår ensartet og glat. Farven er hvid og kan have elfenbensnuancer. Smagen er harmonisk uden hverken at være for salt eller for syrlig. Den har aromatiske noter, der domineres af en mælkeagtig og gæret karakter med noter af »ged«, »svampe« og »hasselnød«. Teksturen er cremet og lettere udflydende.«

Beskrivelsen af ostemassens udseende og produktets smag er forbedret for at karakterisere produktet bedre. Den nye ordlyd giver en klarere beskrivelse af ostens egenskaber.

Følgende sætning:

»Den har et minimumsindhold af fedtstof på 45 % fedtstof af tørstofindholdet, der bør være på mindst 90 g pr. ost.«

erstattes med:

»Den fås i to varianter:

— »Pouligny-Saint-Pierre«, hvis vægt efter minimumslagringsperioden er mindst 250 g, og hvis totale tørstofindhold er mindst 90 g pr. ost

— Den lille »Pouligny-Saint-Pierre«, hvis vægt efter minimumslagringsperioden er mindst 150 g, og hvis totale tørstofindhold er mellem 55 g og 85 g pr. ost.

Minimumsindholdet af fedtstof er 45 % af tørstofindholdet.

»Pouligny-Saint-Pierre«-ost præsenteres og sælges stykvis til den endelige forbruger.«

I overensstemmelse med den nationale lovtekst, der er knyttet til forordning (EF) nr. 1107/96 og (EF) nr. 1019/2009, eksisterer der et mindre format, nemlig den lille »Pouligny-Saint-Pierre«.

»Pouligny-Saint-Pierre« fås således i to formater, og deres totale vægt efter minimumslagringsperioden tilføjes.

Fastsættelsen af ostens vægt i tørstof og af ostens minimale tørstofindhold gør det muligt at udelukke markedsføring af oste, der er for små (på grund af en fejl i formningen) eller har et for stort vandindhold (på grund af en fejl i eftertørringen og/eller anvendelsen af et koagel med et for stort vandindhold).

Det tilføjes, at ostene markedsføres stykvis, dvs. hele, da sammenslutningen ikke ønsker at tillade salg af udskåret ost. Udskæring af osten har nemlig en negativ indvirkning på bevarelsen af dens organoleptiske egenskaber (navnlig harskning og udtørring af ostemassen), hvilket er særlig udpræget som følge af ostens lille størrelse.

I enhedsdokumentet erstattes sætningerne:

»Blød ost af fuldfed gedemælk, letsaltet, ikke kogt, skimmeloverflade, pyramideformet med kvadratisk base. Den har et minimumsindhold af fedtstof på 45 % fedtstof af tørstofindholdet, der bør være på mindst 90 g pr. ost.«

med:

»»Pouligny-Saint-Pierre« er en ost, der udelukkende er fremstillet af fuldfed, rå gedemælk. Den er formet som en slank pyramide med regelmæssige kanter og en kvadratisk base.

Den fremstilles af et syrnet koagel ved langsom koagulering og naturlig afdrypning.

Ostemassen er blød og letsaltet. Den har en skimmeloverflade. Skorpen har et rynktet udseende, en elfenbenshvid farve og et marmoreret udseende, men kan også være blålig.

Den er fast at skære i. Skærefladen fremstår ensartet og glat. Farven er hvid og kan have elfenbensnuancer. Smagen er harmonisk uden hverken at være for salt eller for syrlig.

Den har aromatiske noter, der domineres af en mælkeagtig og gæret karakter med noter af »ged«, »svampe« og »hasselnød«.

Teksturen er cremet og lettere udflydende.

Den fås i to varianter:

— »Pouligny-Saint-Pierre«, hvis vægt efter minimumslagringsperioden er mindst 250 g, og hvis totale tørstofindhold er mindst 90 g pr. ost

— Den lille »Pouligny-Saint-Pierre«, hvis vægt efter minimumslagringsperioden er mindst 150 g, og hvis totale tørstofindhold er mellem 55 g og 85 g pr. ost.

Minimumsindholdet af fedtstof er 45 % af tørstofindholdet.

»Pouligny-Saint-Pierre«-ost præsenteres og sælges stykvis til den endelige forbruger.«

5.2. Geografisk område

I varespecifikationen og enhedsdokumentet erstattes følgende sætninger:

»Produktionsområdet omfatter nogle kommuner i departementet Indre (distriktet Blanc), jf. listen over kommuner i artikel 1 i dekret af 29. december 1986. Kantonen Bélâbre: kommunerne Mauvières og Saint-Hilaire-sur-Bénaize Kantonen Blanc: alle kommuner Kantonen Mézières-en-Brenne: kommunen Azay-le-Ferron Kantonen Tournon-Saint-Martin: alle kommuner.«

med:

»Mælkeproduktionen og ostens fremstilling og modning skal foregå i det geografiske område, som består af følgende kommuner i departementet Indre (36): Azay-le-Ferron, Le Blanc, Ciron, Concremiers, Douadic, Fontgombault, Ingrandes, Lingé, Lurais, Lureuil, Martizay, Mauvières, Mérigny, Néons-sur-Creuse, Pouligny-Saint-Pierre, Preuilly-la-Ville, Rosnay, Ruffec, Saint-Aigny, Saint-Hilaire-sur-Benaize, Sauzelles og Tournon-Saint-Martin.«

I enhedsdokumentet erstattes følgende sætninger:

»22 kommuner i departementet Indre: Kantonerne Blanc og Tournon-Saint-Martin: alle kommuner Kantonen Bélâbre: kommunerne Mauvières og Saint-Hilaire-sur-Bénaize Kantonen Mézières-en-Brenne: kommunen Azay-le-Ferron.«

med:

»Mælkeproduktionen og ostens fremstilling og modning skal foregå i det geografiske område, som består af følgende kommuner i departementet Indre (36): Azay-le-Ferron, Le Blanc, Ciron, Concremiers, Douadic, Fontgombault, Ingrandes, Lingé, Lurais, Lureuil, Martizay, Mauvières, Mérigny, Néons-sur-Creuse, Pouligny-Saint-Pierre, Preuilly-la-Ville, Rosnay, Ruffec, Saint-Aigny, Saint-Hilaire-sur-Benaize, Sauzelles og Tournon-Saint-Martin.«

I forhold til den tidligere varespecifikation, hvor det geografiske område var beskrevet ved hjælp af en liste over kantoner, beskrives det geografiske område ved hjælp af en liste over kommuner, hvilket muliggør en mere præcis beskrivelse. Det medfører ikke nogen ændring af det geografiske område. Det samme gælder for enhedsdokumentet.

5.3. Elementer, der beviser, at produktet stammer fra det geografiske område

Følgende sætninger:

»Hver mælkeproducent, hver forarbejdningsvirksomhed og hver lagringsvirksomhed udfylder en »egnethedserklæring« (déclaration d'aptitude), der registreres af INAO, som således kan identificere alle parterne. Disse skal kunne fremvise de dokumenter mv. for INAO, som er nødvendige for kontrollen af mælkens og ostenes oprindelse, kvalitet og produktionsbetingelser. Som led i kontrollen med egenskaberne ved produkter med beskyttet oprindelsesbetegnelse foretages der en analytisk og organoleptisk undersøgelse, som sikrer, at osten opfylder kravene til kvalitet og særpræg.«

erstattes med:

»4.1. Identifikation af de erhvervsdrivende Alle erhvervsdrivende, der er involveret i produktionsvilkårene for den beskyttede oprindelsesbetegnelse »Pouligny-Saint-Pierre«, har pligt til at udfylde en identifikationserklæring, som sendes til sammenslutningen senest to måneder inden den pågældende aktivitets påbegyndelse, og som følger den standardmodel, der er godkendt af direktøren for INAO (»Institut National de l'Origine et de la Qualité«). 4.2. Erklæringsforpligtelser Erklæringsforpligtelser, der er nødvendige for at opnå kendskab til og føre tilsyn med de produkter, der skal markedsføres med oprindelsesbetegnelsen: Hvert år inden den 15. februar og efter en model, der er godkendt af direktøren for INAO: — Hver gårdproducent, forarbejdningsvirksomhed og lagringsvirksomhed skal sende sammenslutningen en årlig månedsopdelt produktionserklæring over produktionen af »Pouligny-Saint-Pierre« året før. — Såfremt bedrifterne anvender ensilage til andre formål end gedeopdræt, skal producenterne sende sammenslutningen en årlig erklæring om tilstedeværelsen af ensilage. — Hver forarbejdningsvirksomhed og lagringsvirksomhed skal give sammenslutningen en erklæring over alle sine gedemælksproducenter og gårdproducenter og angive deres navn og adresse samt de indsamlede mængder. 4.3. Registerføring 4.3.1. Sporbarhed Følgende oplysninger skal registreres i de enkelte erhvervsdrivendes dokumenter: Mælkeproducent: — de ugentlige mælkemængder, der skal forarbejdes til »Pouligny-Saint-Pierre«. Forarbejdningsvirksomhed: — de mælkemængder, der indsamles på hver tur — de mælkemængder, der forarbejdes til »Pouligny-Saint-Pierre«, pr. produktionsdag — antallet af fremstillede oste, der skal have oprindelsesbetegnelsen »Pouligny-Saint-Pierre«, pr. produktionsdag — antallet af kasserede oste — antallet af oste, der markedsføres med oprindelsesbetegnelsen »Pouligny-Saint-Pierre«. Lagringsvirksomhed: — antallet og herkomsten af oste, der er indkøbt med henblik på lagring, og som skal have oprindelsesbetegnelsen »Pouligny-Saint-Pierre« — antallet af lagrede og emballerede »Pouligny-Saint-Pierre«-oste — antallet af kasserede oste — antallet af oste, der markedsføres med oprindelsesbetegnelsen »Pouligny-Saint-Pierre«. Disse oplysninger skal ledsages af partinumre, der gør det muligt at identificere og spore mælk og ost beregnet til fremstilling af oprindelsesbetegnelsen »Pouligny-Saint-Pierre«. 4.3.2. Tilsyn med produktionsvilkårenes overholdelse Mælkeproducenterne skal navnlig stille dokumenter til rådighed for kontrolorganerne, der gør det muligt at kontrollere: — bedriftens og dens parcellers geografiske beliggenhed — arealet af naturlige eller midlertidige græsenge beregnet til gedebesætningens forsyning med foder samt arealet af marker med korn, proteinafgrøder og olieholdige afgrøder til gedebesætningen — arealet af naturlige eller midlertidige græsenge samt marker med korn, olieholdige afgrøder og proteinafgrøder beregnet til alle besætninger på bedriften — den årlige besætningstæthed for bedriftens gedeopdræt eller bedriftens samlede besætningstæthed, hvis den har flere besætninger — herkomsten, arten og mængderne af indkøbt foder til gedebesætningen — gedebesætningens pasning — de fodermængder, der årligt gives til gedebesætningen. Forarbejdningsvirksomhederne og/eller lagringsvirksomhederne skal stille dokumenter til rådighed for kontrolorganerne, der gør det muligt at kontrollere: — overholdelsen af de fremstillingsparametre, der er fastsat i kapitel 5 — føringen af ostefremstillingsregistret Ajourføringen af disse dokumenter skal som minimum ske på dagsbasis. Gårdproducenter, som har direkte salg, og gårdproducenter, som leverer til lagringsvirksomheder, skal beskrive deres forarbejdningsforløb og registrere uregelmæssigheder. 4.4. Produktkontrol Som led i kontrollen med egenskaberne ved produktet med beskyttet oprindelsesbetegnelse foretages der en analytisk og organoleptisk undersøgelse ved hjælp af stikprøver for at sikre, at osten opfylder kravene om kvalitet og særpræg.«

Egnethedserklæringen erstattes med en identifikationserklæring, der gør det muligt at identificere de producenter, som ønsker at indgå i produktionsforløbet.

De erhvervsdrivendes erklæringsforpligtelser tilføjes. Disse ændringer knytter sig til udviklingen i den nationale lovgivning. Der tages navnlig højde for en identifikation af de erhvervsdrivende med henblik på godkendelsen af deres egnethed til at opfylde kravene i varespecifikationen samt de nødvendige erklæringer med hensyn til kendskab til, tilsyn med og kontrol af de produkter, der skal markedsføres med oprindelsesbetegnelsen.

5.4. Beskrivelse af produktionsmetoden

Eftersom varespecifikationen, der er registreret i henhold til forordning (EF) nr. 1107/96 og 1019/2009, ikke indeholder nogen regler om mælkeproduktion, fastlægges disse regler i overensstemmelse med producenternes aktuelle praksis.

Følgende sætninger tilføjes:

»5.1. Pasning af besætningen Ved gedebesætning forstås alle de geder, der har fået kid mindst én gang. Den mælk, der anvendes til fremstillingen, stammer fra gedebesætninger, som tilhører racerne Alpine, Saanen og Poitevine eller er krydsninger af disse racer. Den maksimale besætningstæthed er: — 10 geder pr. hektar, der reelt anvendes til græsning og/eller til produktion af foder, korn, proteinafgrøder og olieholdige afgrøder til fodring af gederne, når der er tale om bedrifter specialiseret i gedeopdræt — 1,5 husdyrenhed pr. hektar, der reelt anvendes til græsning og/eller til produktion af foder, korn, proteinafgrøder og olieholdige afgrøder til fodring af de pågældende besætninger, når der er tale om andre bedrifter med flere drøvtyggerbesætninger. En ged skal have et liggeareal på mindst 1,5 m2, og der må højst være 3 geder pr. løbende meter stald. Avl uden for normal avlssæson er tilladt.«

Der tilføjes bestemmelser om de anvendte gederacer og gedernes pasning (maksimal besætningstæthed, minimumsareal pr. ged og mulighed for avl uden for normal avlssæson).

Følgende sætninger tilføjes:

»5.2. Foder Fodersystemer, som udelukkende er baseret på halm og kraftfoder, er forbudt. 5.2.1. Foder Foder udgør gedernes ernæringsgrundlag. Den samlede årlige foderration skal bestå af mindst 660 kg tørstof fra foder pr. malkeged. Foderet er græs fra græsning eller grøntfoder i form af hø eller i kunsttørret form. Følgende foder er tilladt: — græs, hø, wraphø og hø med konserveringsmiddel fra naturlige og midlertidige græsenge — etårige foderplanter — kornhalm, halm fra bælgplanter eller fra proteinafgrøder — grøntfoder, som høstes korrekt, distribueres hurtigt og ædes i løbet af 24 timer. Alt, hvad der er tilbage efter 24 timer, skal fjernes fra stalden — rødder og rodknolde — kunsttørret foder: lucerne — hele majsplanter. Mængden af distribueret kunsttørret lucerne må ikke overstige 12 % af den samlede årlige foderration, dvs. 132 kg af tørstoffet pr. malkeged. Halmstrøelse indgår ikke i foderrationen. Anvendelse af wraphø i gedernes foder er tilladt, dog højst 1 kg tørstof pr. ged og pr. dag, forudsat at dette wraphø indeholder mindst 60 % tørstof og stammer fra en første klipning af foderarealerne. Det er ikke tilladt at anvende græsensilage og majsensilage som foder til gedebesætningen. Såfremt bedrifterne anvender ensilage til andre formål end gedeopdræt, skal producenterne opbevare ensilagen adskilt fra gedernes normale arealer og separat fra det foder, der er beregnet til gedebesætningen. 5.2.2. Fodertilskud Fodertilskud må ikke udgøre over 40 % af malkegedernes foder, dvs. ikke over 440 kg tørstof årligt pr. malkeged. Korn, proteinafgrøder, olieholdige afgrøder, kommercielt kraftfoder og oliekager regnes som fodertilskud. Fodertilskuddet består af: — ubearbejdet, valset eller knust korn — ubearbejdede, valsede, knuste eller ekstruderede frø fra olieholdige afgrøder — ubearbejdede, valsede eller knuste frø fra proteinafgrøder — korn og produkter fra forarbejdning af korn — korn og produkter fra forarbejdning af olieholdige afgrøder, der er behandlet ved hjælp af fysisk garvning med æteriske olier og planteekstrakt: oliekager og sojaolie, ærter, hestebønne, lupin, hør, raps, solsikke og vikker — produkter fra sukkerfremstilling: tørret pulp fra sukkerroer, flydende melasse fra sukkerrør eller sukkerroer — frugt — mineraler, sporstoffer, vitaminer, aromastoffer og appetitvækkende stoffer. Anvendelse af valle som foder til besætningen er en godkendt praksis i betegnelsens produktionsområde, men er ikke medtaget i beregningen af foderrationen.«

Der opstilles positivlister over foder og fodertilskud med det formål at fastlægge rammerne for foderets karakter og lette kontrollen, men også for at forbyde distribution af foder, der har en negativ indvirkning på ostens organoleptiske egenskaber. Mangfoldigheden af gedernes foder, forbuddet mod ensilage samt reglerne for wraphø og kunsttørret foder bidrager til de organoleptiske egenskaber ved »Pouligny-Saint-Pierre«.

Følgende punkt tilføjes:

»5.2.3. Foderrationens herkomst Alt besætningens foder stammer fra det geografiske område undtagen kunsttørret lucerne. Fodertilskud produceret i det geografiske område skal udgøre mindst 15 % af en malkegeds årlige foderration, dvs. mindst 165 kg tørstof eller 195 kg bruttofoder. Foder produceret i det geografiske område (foder + fodertilskud) skal udgøre mindst 75 % af besætningens samlede årlige foderration.«

Der tilføjes regler om foderets oprindelse i varespecifikationen for at styrke produktets tilknytning til det geografiske område. Eftersom det geografiske område ikke råder over tilstrækkelige landbrugsressourcer til at sikre hele foderet til gedebesætningerne, udgør foder produceret i det geografiske område (foder + kraftfoder) mindst 75 % målt i tørstof af besætningens samlede årlige foderration.

Følgende punkt tilføjes:

»5.2.4. Andre bestemmelser om foder Dyrefoderet må alene indeholde planter, biprodukter og fodertilskud, der ikke stammer fra genmodificerede produkter. Det er forbudt at dyrke genmodificerede planter på hele det areal, der tilhører en bedrift, hvorpå der produceres mælk til fremstilling af ost med oprindelsesbetegnelsen »Pouligny-Saint-Pierre«. Dette forbud gælder alle plantearter, der kan gives som foder til bedriftens dyr, og alle arter, der kan kontaminere disse.«

Foder fremstillet af GMO er forbudt for at bevare produktets traditionelle karakter.

Følgende punkt tilføjes:

»5.2.5. Gødning af foderarealerne: Kun følgende organiske materiale er tilladt: staldgødning, komposteret staldgødning, gylle og ajle fra kvæg, får, geder, heste, fjerkræ og svin samt affald fra oste- og mejeriproduktion.«

Det tilførte organiske materiale kan ændre floraens sammensætning på græsengene, og derfor gør reglerne på dette område det muligt at opretholde en naturlig, forskelligartet flora og bevare tilknytningen til det geografiske område.

Der opstilles positivlister over foder og fodertilskud med det formål at fastlægge rammerne for foderets karakter og lette kontrollen, men også for at forbyde distribution af foder, der har en negativ indvirkning på ostens organoleptiske egenskaber.

I enhedsdokumentet tilføjes følgende sætninger:

»For at sikre en tæt tilknytning mellem området og produktet skal mindst 75 % af tørstoffet i malkegedernes samlede årlige foderration produceres i det geografiske område. Det geografiske område råder nemlig ikke over tilstrækkelige landbrugsressourcer til at sikre hele foderet til gedebesætningerne. Den samlede årlige foderration for en malkeged består af mindst 660 kg tørstof fra foder, der kan være græs fra græsning eller grøntfoder i form af hø eller i kunsttørret form (kun lucerne er kunsttørret, og distributionen heraf er begrænset til 132 kg tørstof om året) eller i form af wraphø, dog højst 1 kg tørstof pr. ged og pr. dag, forudsat at det indeholder mindst 60 % tørstof og stammer fra en første klipning af foderarealerne. Tilladt foder er opført på en positivliste. Det er ikke tilladt at anvende græsensilage eller majsensilage som foder til malkegederne. Fodertilskud udgør højst 40 % af malkegedernes foder, dvs. højst 440 kg tørstof årligt pr. malkeged. Fodertilskud produceret i det geografiske område skal udgøre mindst 15 % af en malkegeds årlige foderration, dvs. mindst 165 kg tørstof. Tilladte fodertilskud er opført på en positivliste. Malkegedernes foder må kun bestå af planter, biprodukter og fodertilskud, der stammer fra ikkegenmodificerede produkter. Det er forbudt at dyrke genmodificerede planter på hele det areal, der tilhører en bedrift, hvorpå der produceres mælk til fremstilling af ost med oprindelsesbetegnelsen »Pouligny-Saint-Pierre«.«

Følgende punkt tilføjes:

»5.3. Forarbejdning af osten: 5.3.1. Indsamling af mælken Den mælk, der anvendes til fremstillingen af »Pouligny-Saint-Pierre«, er fuldfed, ikkestandardiseret og uhomogeniseret gedemælk. Gedemælken er ikke genstand for nogen behandling, tilsætning eller fjernelse ud over følgende operationer: — nedkøling til en temperatur på over nul grader med henblik på konservering — filtrering med henblik på at fjerne makroskopiske urenheder. Den anvendte gedemælk stammer fra: — for »Pouligny-Saint-Pierre« og den lille gårdfremstillede »Pouligny-Saint-Pierre«: højst 2 på hinanden følgende malkninger i løbet af én produktionsdag — for »Pouligny-Saint-Pierre« og den lille mejerifremstillede »Pouligny-Saint-Pierre«: højst 4 på hinanden følgende malkninger i løbet af to produktionsdage. En enkelt daglig malkning er tilladt i de sidste tre laktationsmåneder.«

Der tilføjes betingelser for mælkens opbevaring på bedriften for at bevare mælkens kvaliteter og begrænse udviklingen af psykrotrofe mikroorganismer, der selv begrænser udviklingen af den naturlige mælkeflora. Anvendelsen af fysiske behandlinger er strengt begrænset til dem, der ikke har nogen indvirkning på mælkens kvalitet.

Råmælksfremstilling gøres obligatorisk for at bevare mælkens egenskaber, navnlig de organoleptiske egenskaber, og dens oprindelige flora, så tilknytningen til området styrkes.

Følgende punkt tilføjes:

»5.3.2. Tilberedning af mælken: Mælken anvendes i rå tilstand. Den kan om nødvendigt »opvarmes« til en temperatur, der ikke overstiger 22 °C, inden løbetilsætning. Mælken tilsættes en syrevækker i form af mælkesyre eller valle fra en tidligere koagulering for at fremme modningen. Tilberedning og modning af mælken til koaguleringen skal ske inden for højst 24 timer efter seneste malkning.«

Der tilføjes parametre for tilberedning af mælken for at undgå udviklingen af en uønsket flora i forhold til lagringen og de ønskede visuelle egenskaber.

Følgende sætning:

»Efter løbetilsætning skal mælken koagulere i 20-30 timer alt efter årstiden (halvsyrnet koagel med langsom koagulering).«

erstattes med sætningen:

»5.3.3. Løbetilsætning og koagulering: Koaguleringens varighed er mindst 18 timer regnet fra løbetilsætningen.«

Koaguleringens minimumsvarighed sættes ned med 2 timer (fra 20 timer til 18 timer) for at tilpasse beskrivelsen af ostefremstillingsforløbet til produktionssituationen, hvor man på grund af arbejdets praktiske tilrettelæggelse som regel har et rytme på 24 timer. Af samme årsag udgår den maksimale varighed på 30 timer.

Følgende sætning tilføjes:

»Ved tilsætning af osteløben skal mælken have en temperatur på mellem 18 og 22 °C.«

Parametrene for etaperne med løbetilsætning og koagulering tilføjes for at være i overensstemmelse med den aktuelle praksis.

Følgende sætning tilføjes:

»Forudgående afdrypning er ikke tilladt.«

Forudgående afdrypning fører til en destrukturering af koaglet, som ikke er forenelig med beskrivelsen af produktet.

Følgende sætning:

»Når koaglet spaltes i små blokke, placeres det i forme med henblik på at opnå en ensartet masse med fine korn.«

erstattes med sætningen:

»En grov og lodret udskæring (blokke på 100 mm x100 mm) af koaglet er tilladt.«

En grov udskæring af koaglet giver en bedre kontrol med vandindholdet i koaglet ved formningen.

Beskrivelse af formen:

Følgende sætning:

»Formen har følgende dimensioner: en bund med sider på 6,5 cm og en top på 2,5 cm.«

erstattes med:

»Minimumsegenskaber for forme til »Pouligny-Saint-Pierre« og den lille »Pouligny-Saint-Pierre«: Lille bund: sider på 30 mm. Vinklen mellem formens bundstykke og kanter skal være mellem 102° og 107°.«

Formenes dimensioner ændres ikke, men svarer til dimensionerne i den nationale lovtekst, der er knyttet til forordning (EF) nr. 1107/96 og (EF) nr. 1019/2009. De udtrykkes på en anden måde for at være mere præcise i beskrivelsen af formens og dermed også ostens pyramideform. Disse målværdier gælder for begge formater af »Pouligny-Saint-Pierre«.

Følgende punkt tilføjes:

»5.3.4. Formning, afdrypning og saltning: De eneste instrumenter, der er godkendt til fyldning af formene, er øser eller tilsvarende instrumenter med en kapacitet på under 2 liter.«

Dette er for at bevare formningens og saltningens traditionelle karakter og fastholde koaglets struktur

Følgende sætninger:

»Pyramidens top må ikke have nogen revner, huller eller ulige sammentrækninger. Ostemassen stilles i forme i mellem 24 og 36 timer, før den tages ud og saltes.«

erstattes med:

»Det er tilladt at anvende forme til én ost, forme til flere oste og fylderammer. Når formene er fyldt, foretages der en udjævning af ostemassen ved at tilføre ostemasse fra samme fremstillingsdag og en udglatning af ostenes bund ved hjælp af et skrabejern eller en spatel. Afdrypningen er naturlig. Den varer 24-48 timer efter formningens start. Rumtemperaturen skal holdes mellem 18 °C og 24 °C.«

For at bevare formningens traditionelle karakter beskrives formningsteknikken mere præcist.

Desuden fastsættes afdrypningens varighed, således at den maksimale varighed er 48 timer i stedet for 36 timer, for at tilpasse beskrivelsen af ostefremstillingsforløbet til produktionssituationen, hvor man på grund af arbejdets praktiske tilrettelæggelse som regel har et rytme på 24 timer.

Følgende sætning tilføjes:

»Med undtagelse af den store bund, som kan saltes, lige så snart udjævningen er foretaget, saltes ostene med tørt salt inden for 12 timer efter udtagningen af formene.«

Den saltningsteknik, som producenterne anvender, tilføjes.

Følgende sætning tilføjes:

»5.3.5. Tørring: Efter saltningen tørres ostene i mellem 24 og 96 timer i et rum med en temperatur på mellem 12 °C og 16 °C og en relativ luftfugtighed på 75-95 %.«

Eftersom tørringsetapen ikke er beskrevet i den varespecifikation, der er registreret i henhold til forordning (EF) nr. 1107/96 og (EF) nr. 1019/2009, tilføjes det, at ostene tørres efter saltningen, hvilket er i overensstemmelse med praksis og er vigtigt i forhold til produkternes endelige organoleptiske egenskaber.

Følgende ordlyd:

»Ved en temperatur, der muliggør en naturlig lagring.«

erstattes med:

»5.3.6. Lagring: Lagringen sker i et særligt tørrerum. Tørrerummet skal have en temperatur på mellem 9 °C og 16 °C og en relativ luftfugtighed på 75-95 %. Såfremt ostene forarbejdes på bedriften og indsamles af en lagringsvirksomhed, skal de inden saltningen opbevares og transporteres ved en plustemperatur på mellem 7 °C og 10 °C. Indsamlingen af ostene skal ske senest 72 timer efter afdrypningens afslutning. Når ostene tages ud af tørrerummet, har de dannet en skorpe med skimmeloverflade, der kan ses med det blotte øje.«

Betingelserne for lagring i tørrerum tilføjes for at beskrive den aktuelle praksis.

Følgende sætning:

»Lagringens varighed er mindst 10 dage i produktionsområdet.«

erstattes med:

»»Pouligny-Saint-Pierre« må tidligst tages ud af tørrerummet 10 dage efter løbetilsætningen og må tidligst sættes til salg 11 dage efter løbetilsætningen. Den lille »Pouligny-Saint-Pierre« må tidligst tages ud af tørrerummet 9 dage efter løbetilsætningen og må tidligst sættes til salg 10 dage efter løbetilsætningen.«

For at lette kontrollen tilføjes det, at lagringens varighed regnes fra løbetilsætningsdatoen.

Hvad den lille »Pouligny-Saint-Pierre« angår, reduceres lagringens varighed med én dag, da det lille format giver en hurtigere modning.

For at sikre, at ostene lever op til beskrivelsen af deres udseende, tilføjes det, at ostene ikke må markedsføres før mindst én dag efter lagringens minimumsvarighed.

Følgende sætning:

»Det er forbudt at opbevare frisk ost og ost under lagring i modificeret atmosfære.«

suppleres som følger:

»Det er forbudt at opbevare frisk ost, ost under lagring og lagret ost i modificeret atmosfære.«

Det tilføjes, at forbuddet mod opbevaring i modificeret atmosfære også gælder for lagret ost, så deres organoleptiske egenskaber bevares.

5.5. Tilknytning

Afsnittet om tilknytning til det geografiske område er blevet fuldstændig omskrevet for tydeligere at fremhæve, hvordan »Pouligny-Saint-Pierre« knytter sig til sit geografiske område, uden at tilknytningen som sådan er ændret. Denne redegørelse fremhæver navnlig betingelserne for produktionen af den mælk, der gør det muligt at anvende en råmælk, der er egnet til ostefremstilling, hvortil der kræves særlig knowhow, samt betingelserne for modning. Afsnittet om det geografiske områdes egenart omhandler det geografiske områdes naturlige og menneskelige faktorer med en sammenfatning af det historiske aspekt og en understregning af den særlige knowhow. Afsnittet om produktets egenart fremhæver visse oplysninger, der er tilføjet til beskrivelsen af produktet. Endelig forklares sammenhængen mellem de naturlige og menneskelige faktorer og produktet under afsnittet om årsagssammenhæng. Henvisningen til saltningssaltets hvide farve udgår, eftersom den ikke er medtaget i varespecifikationen.

Denne ændring er også foretaget i enhedsdokumentet.

5.6. Særlige mærkningskrav

Følgende sætninger tilføjes:

»Mærkningen kan desuden indeholde oprindelsesbetegnelsen ledsaget af ordet »petit« (lille), når der er tale om oste i det mindre format, der er defineret i punkt 2. Ud over de lovpligtige oplysninger, der gælder for ost i almindelighed og for ovennævnte betegnelse, må der hverken på etiketten, i reklamer, på fakturaer eller i handelspapirer angives andre benævnelser eller betegnelser sammen med oprindelsesbetegnelsen end særlige fremstillings- eller varemærker. Påsætning af EU's BOB-symbol er obligatorisk.«

Afsnittet om mærkning er ajourført for at tage højde for udviklingen i national lovgivning og EU-lovgivningen.

I enhedsdokumentet tilføjes følgende sætninger:

»Mærkningen kan desuden indeholde oprindelsesbetegnelsen ledsaget af ordet »petit« (lille), når der er tale om oste i det format, der er defineret i punkt 2. Ud over de lovpligtige oplysninger, der gælder for ost i almindelighed og for ovennævnte betegnelse, må der hverken på etiketten, i reklamer, på fakturaer eller i handelspapirer angives andre benævnelser eller betegnelser sammen med den beskyttede oprindelsesbetegnelse end særlige fremstillings- eller varemærker. Påsætning af EU's BOB-symbol er obligatorisk.«

5.7. Yderligere ændringer

Adressen for medlemsstatens kompetente myndighed ajourføres.

Afsnittet om henvisninger vedrørende kontrolorganet ajourføres med de officielle organers navn og kontaktoplysninger. I dette afsnit anføres kontaktoplysningerne for de kompetente kontrolmyndigheder i Frankrig: Institut national de l'origine et de la qualité (INAO, Frankrigs nationale institut for oprindelse og kvalitet) og Direction générale de la concurrence, de la consommation et de la répression des fraudes (DGCCRF, Frankrigs generaldirektorat for konkurrence, forbrugeranliggender og bekæmpelse af svig). Det tilføjes, at certificeringsorganets navn og kontaktoplysninger kan findes på INAO's websted og i Europa-Kommissionens database.

I afsnittet om nationale krav tilføjes der en oversigt over de vigtigste punkter, der skal kontrolleres, og deres evalueringsmetode.

ENHEDSDOKUMENT

»POULIGNY-SAINT-PIERRE«

EU-nr.: PDO-FR-0128-AM03 — 24.12.2018

BOB (X) BGB ()

1. Beskyttet oprindelsesbetegnelse

»Pouligny-Saint-Pierre«

2. Medlemsstat eller tredjeland

Frankrig

3. Beskrivelse af landbrugsproduktet eller fødevaren

3.1. Produkttype [jf. bilag XI]

Kategori 1.3. Oste

3.2. Beskrivelse af produktet med betegnelsen i punkt 1

»Pouligny-Saint-Pierre« er en ost, der udelukkende er fremstillet af fuldfed, rå gedemælk. Den er formet som en slank pyramide med regelmæssige kanter og en kvadratisk base. Den fremstilles af et syrnet koagel ved langsom koagulering og naturlig afdrypning. Ostemassen er blød og letsaltet.

Den har en skimmeloverflade. Skorpen har et rynket udseende, en elfenbenshvid farve og et marmoreret udseende, men kan også være blålig.

Den er fast at skære i. Skærefladen fremstår ensartet og glat udseende. Farven er hvid og kan have elfenbensnuancer. Teksturen er cremet og lettere udflydende.

Smagen er harmonisk uden hverken at være for salt eller for syrlig. Den har aromatiske noter, der domineres af en mælkeagtig og gæret karakter med noter af »ged«, »svampe« og »hasselnød«.

Den fås i to varianter:

— »Pouligny-Saint-Pierre«, hvis vægt efter minimumslagringsperioden er mindst 250 g, og hvis totale tørstofindhold er mindst 90 g

— det lille »Pouligny-Saint-Pierre«, hvis vægt efter minimumslagringsperioden er mindst 150 g, og hvis totale tørstofindhold er mellem 55 g og 85 g.

Minimumsindholdet af fedtstof er 45 % af tørstofindholdet.

»Pouligny-Saint-Pierre« må tidligst tages ud af tørrerummet 10 dage efter løbetilsætningen og må tidligst sættes til salg 11 dage efter løbetilsætningen.

Den lille »Pouligny-Saint-Pierre« må tidligst tages ud af tørrerummet 9 dage efter løbetilsætningen og må tidligst sættes til salg 10 dage efter løbetilsætningen.

Ostene præsenteres og sælges stykvis til den endelige forbruger.

3.3. Foder (kun for produkter af animalsk oprindelse) og råvarer (kun for forarbejdede produkter)

For at sikre en tæt tilknytning mellem området og produktet skal mindst 75 % af tørstoffet i malkegedernes samlede årlige foderration produceres i det geografiske område. Det geografiske område råder nemlig ikke over tilstrækkelige landbrugsressourcer til at sikre hele foderet til gedebesætningerne.

Den samlede årlige foderration for en malkeged består af mindst 660 kg tørstof fra foder, der kan være græs fra græsning eller grøntfoder i form af hø eller i kunsttørret form (kun lucerne er kunsttørret, og distributionen heraf er begrænset til 132 kg tørstof om året) eller i form af wraphø, dog højst 1 kg tørstof pr. ged og pr. dag, forudsat at det indeholder mindst 60 % tørstof og stammer fra en første klipning af foderarealerne. Tilladt foder er opført på en positivliste.

Det er ikke tilladt at anvende græsensilage eller majsensilage som foder til malkegederne.

Fodertilskud udgør højst 40 % af malkegedernes foder, dvs. højst 440 kg tørstof årligt pr. malkeged.

Fodertilskud produceret i det geografiske område skal udgøre mindst 15 % af en malkegeds årlige foderration, dvs. mindst 165 kg tørstof.

Tilladte fodertilskud er opført på en positivliste.

Malkegedernes foder må kun bestå af planter, biprodukter og fodertilskud, der stammer fra ikkegenmodificerede produkter. Det er forbudt at dyrke genmodificerede planter på hele det areal, der tilhører en bedrift, hvorpå der produceres mælk til fremstilling af ost med oprindelsesbetegnelsen »Pouligny-Saint-Pierre«.

3.4. Specifikke etaper af produktionen, som skal finde sted i det afgrænsede geografiske område

Mælkeproduktionen og ostens fremstilling og modning foregår i det afgrænsede geografiske område, der er defineret i punkt 4.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, som betegnelsen henviser til

Mærkningen af osten skal indeholde oprindelsesbetegnelsen »Pouligny-Saint-Pierre«, der skal være skrevet med fede bogstaver, som i størrelsen er mindst to tredjedele af de største bogstaver på mærkningen. Mærkningen kan desuden indeholde oprindelsesbetegnelsen ledsaget af ordet »petit« (lille), når der er tale om oste i det format, der er defineret i punkt 2.

Ud over de lovpligtige oplysninger, der gælder for ost i almindelighed og for ovennævnte betegnelse, må der hverken på etiketten, i reklamer, på fakturaer eller i handelspapirer angives andre benævnelser eller betegnelser sammen med den beskyttede oprindelsesbetegnelse end særlige fremstillings- eller varemærker.

Påsætning af EU's BOB-symbol er obligatorisk.

4. Kort angivelse af det geografiske områdes afgrænsning

Mælkeproduktionen og ostens fremstilling og modning skal foregå i det geografiske område, som består af følgende kommuner i departementet Indre (36):

Azay-le-Ferron, Le Blanc, Ciron, Concremiers, Douadic, Fontgombault, Ingrandes, Lingé, Lurais, Lureuil, Martizay, Mauvières, Mérigny, Néons-sur-Creuse, Pouligny-Saint-Pierre, Preuilly-la-Ville, Rosnay, Ruffec, Saint-Aigny, Saint-Hilaire-sur-Benaize, Sauzelles og Tournon-Saint-Martin.

5. Tilknytning til det geografiske område

»Pouligny-Saint-Pierre« er en pyramideformet gedeost af råmælk. Den har en skorpe med ormeslyngninger og en elfenbenshvid eller blålig farve, og den fremstilles ved langsom koagulering af et syrnet koagel efter løbetilsætning med en syrevækker i form af mælkesyre eller valle fra en tidligere koagulering. Ostemassens lettere udflydende og cremede tekstur og dens aromatiske noter, der domineres af en gæret karakter, hænger sammen med både reglerne for besætningens foder, hvor fodertilførslen fortrinsvis stammer fra det geografiske område, og osteproducenternes og lagringsvirksomhedernes særlige knowhow.

Hele det geografiske område, der er beliggende i den vestlige del af departementet Indre omkring landsbyen Pouligny-Saint-Pierre, indgår i naturparken »Parc naturel Régional de la Brenne«. Det er en meget særpræget region, der består af ler- og kalkholdige plateauer fra Jura. Mod nord afgrænses den af vådområderne i Brenne, og mod sydvest af Creusedalen. Den har et mikroklima, der er varmere og mere tørt end i de omkringliggende områder.

Det særprægede klima og den særprægede geologi har fremmet tilstedeværelsen af en mangfoldig flora med kirsebærtræer, heder, duftende planter, tornvækster, egetræer, esparsette og lucerne.

På den siltblandede sandjord i Brenne er der naturlige græsenge med en sen græsvækst, mens sandjorden i Creusedalen, der er tør om sommeren, er mere velegnet til dyrkning af arealer med græs- og bælgplanter.

Alle de naturlige faktorer forklarer, hvorfor indbyggerne i denne region på et tidspunkt gav sig til at opdrætte geder (»fattigmands ko«), som er hårdføre og ikke særlig krævende dyr.

Gedemælksbedrifterne var oprindeligt meget små, og de enkelte landbrugere fremstillede på dette tidspunkt nogle få oste til eget forbrug. Indsamlings- og lagringsvirksomheder begyndte gradvist at indsamle ostene, tørre dem og afsætte dem på forskellige markeder i Paris, Limoges, Châteauroux, Blois og Lyon.

Dermed blev produktionen organiseret: Opdrættene blev større, og indsamlingen af ost fremstillet af råmælk og ud fra et syrnet koagel blev tilrettelagt omkring lagringsvirksomhederne. »Pouligny-Saint-Pierre« var i 1972 den første gedeost, der blev anerkendt med den kontrollerede oprindelsesbetegnelse.

Også i dag udnytter producenterne af gedeost ressourcerne i området — hvis landbrugsmæssige potentiale er relativt lille — bedst muligt som foder til gedebesætningerne. De har indført et fodersystem, der kombinerer de mulige naturressourcers mangfoldighed (foderproduktion, græsning, græsfodring, dyrkning af korn og bælgplanter), som sammen med den nuværende opdrætspraksis giver mulighed for en bedre kontrol af den anvendte mælks kvalitet (fedtindhold, proteinindhold og mælkens naturlige flora).

Osteproducenterne gør brug af en særlig knowhow med hensyn til ostens forarbejdning, der har til formål at udnytte kvaliteten af den anvendte mælk, navnlig ved at bevare den lokale mikrobiologiske flora. Lagringsvirksomhederne besidder en knowhow, der gør det muligt at styre overfladefloraens udvikling under nøje fastlagte betingelser for temperatur, luftfugtighed og varighed.

Alle disse menneskelige faktorer er således blevet bevaret i det geografiske område indtil i dag.

Hvad angår »Pouligny-Saint-Pierre«-ostens egenart, er der tale om en ost, som er fremstillet af fuldfed, rå gedemælk. Den er formet som en slank pyramide med regelmæssige kanter. Skorpen har et rynket udseende, en elfenbenshvid farve og et marmoreret udseende, men kan også være let blålig. Smagen er harmonisk uden hverken at være for salt eller for syrlig. Teksturen er cremet og lettere udflydende. Den har aromatiske noter, der domineres af en mælkeagtig og gæret karakter med noter af »ged«, »svampe« og »hasselnød«.

Sammenhængen mellem produktets egenart og de naturlige og menneskelige faktorer i det geografiske område er først og fremmest baseret på klimaet og geologien, som er grunden til, at der i denne del af Brenne er landbrugsarealer, som er tørre om sommeren, og hvis bedst mulige udnyttelse længe har været og stadig er foderproduktion, der også i dag er grundlaget for en varieret ernæring for de geder, hvis mælk bidrager til de særlige egenskaber ved »Pouligny-Saint-Pierre«. Ved at udnytte de forskellige jordtyper i det geografiske område bedst muligt har opdrætterne i Brenne været i stand til at producere gedemælk af høj kvalitet til fremstilling af en ost, der oprindeligt var bestemt til familiens forbrug.

Desuden forklarer begrænsningerne ved denne produktion, der oprindeligt blev udført på bedriften, hvorfor man valgte at anvende fuldfed råmælk og gøre brug af en syrningsmetode.

Producenterne udviklede desuden en særlig form, hvis pyramideformede udseende oprindeligt skulle være inspireret af formen på kirkens klokketårn i Pouligny-Saint-Pierre. Brugen af en form, der ligner en spids pyramide, giver osten sin originale form, der er et vigtigt element i dens visuelle identitet, og spiller en central rolle for udviklingen af dens tekstur. Formningen af et syrnet koagel i denne traditionelle form kombineret med de aktuelle fremstillingsteknikker, der bygger på traditionel knowhow, som oprindeligt blev udviklet af gårdproducenterne og i dag er fælles for alle (løbetilsætning med en syrevækker i form af mælkesyre eller valle fra en tidligere koagulering, formning af ostemassen med en øse med begrænset kapacitet, naturlig og langsom afdrypning samt saltning med tørt salt) gør det muligt at opnå en struktureret og velafdryppet ostemasse, som giver osten en karakteristisk lettere udflydende og cremet tekstur. Denne tekstur — såvel som ostens harmoniske smagsegenskaber og aromatiske noter, der domineres af en mælkeagtig og gæret karakter med noter af »ged«, »svampe« og »hasselnød« — kommer til udtryk takket være lagringsvirksomhedens omhu i en lagringsperiode på mindst 10 dage (ni dage for den lille »Pouligny-Saint-Pierre«), som fremmer udviklingen af en skorpe med et rynket udseende, der har en elfenbenshvid eller blålig farve.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://extranet.inao.gouv.fr/fichier/CDC-PoulStPierre-050919.pdf

(1) EUT L 343 af 14.12.2012, s. 1.